**#EUDatathon 2022: Ħalli l-kreattività tiegħek tagħmel differenza għall-UE u għad-dinja**

L-edizzjoni ta’ din is-sena tal-EU Datathon, il-kompetizzjoni annwali tad-*data* miftuħa, tnediet fis-7 ta’ Frar. Din iġġib magħha opportunità għad-dilettanti tad-*data* miftuħa u għall-iżviluppaturi tal-applikazzjonijiet minn mad-dinja kollha biex juru l-potenzjal tad-*data* miftuħa, jiksbu viżibbiltà internazzjonali għall-ideat innovattivi tagħhom u jikkompetu għas-sehem tagħhom tal-fond totali tal-premju ta’ €200,000 u l-Premju tal-Għażla Pubblika.

Kif tista’ tipparteċipa? Faċli! Ipproponi idea għal applikazzjoni li tgħaqqad u tuża settijiet ta’ *data* miftuħa biex tindirizza waħda mill-erba’ sfidi:

* Sfida 1: “Il-Patt Ekoloġiku Ewropew”
* Sfida 2: “It-[Trasparenza](https://ec.europa.eu/info/strategy/priorities-2019-2024/economy-works-people_en) fl-akkwist pubbliku”
* Sfida 3: “Opportunitajiet ta’ akkwist pubbliku tal-UE għaż-żgħażagħ”
* Sfida 4: “Ewropa Lesta għall-Era Diġitali”

Il-kundizzjoni ewlenija għal sottomissjoni b’suċċess hija li mill-inqas wieħed mis-settijiet ta’ *data* użati biex tiġi żviluppata l-applikazzjoni tiegħek ikun ġej mill-eluf ta’ settijiet ta’ *data* disponibbli fuq [data.europa.eu](https://data.europa.eu/en). Jekk tagħżel l-isfidi 2 jew 3, kun ċert li tuża mill-inqas sett wieħed ta’ *data* ppubblikat mit-Tenders Electronic Daily (TED) tal-UE.

Barra minn hekk, l-applikazzjoni tiegħek hija mistennija li tagħmel kontribut innovattiv għal għanijiet importanti tal-Unjoni Ewropea, u turi opportunitajiet għal mudelli kummerċjali konkreti jew intrapriżi soċjali. Biex tħaddem l-immaġinazzjoni tiegħek, esplora l-ideat rebbieħa mill-edizzjonijiet preċedenti tal-kompetizzjoni. Fl-2020, it-tim FinLine mir-Renju Unit impressjona kemm lill-ġurija kif ukoll lill-pubbliku b’applikazzjoni mfassla biex tipprovdi lin-negozji żgħar u ta’ daqs medju b’pariri personalizzati mingħajr ħlas għal għotjiet u għażliet ta’ investiment xierqa biex jingħelbu d-diffikultajiet ikkawżati mill-pandemija tal-COVID-19. L-applikazzjoni ħadet l-ewwel post fl-isfida tagħha, “Ekonomija li taħdem għan-nies”, u rebħet ukoll il-Premju tal-Għażla Pubblika. Fl-2021, it-tim tal-ITER IDEA mill-Italja rrepeta l-istess suċċess doppju b’applikazzjoni li tiffaċilita l-mobbiltà professjonali tan-nisa fl-Ewropa. Għal dettalji dwar l-ideat rebbieħa kollha, żur is-[sit web tal-EU Datathon](https://op.europa.eu/en/web/eudatathon).

It-timijiet magħżulin għall-finali ta’ din is-sena se jirċievu offerta ta’ appoġġ matul il-fażi tad-disinn u wara l-kompetizzjoni. Il-kooperazzjoni mal-finalisti tinkludi stediniet għal avvenimenti ta’ *data* miftuħa u webinars fejn it-timijiet jistgħu jiltaqgħu mal-fornituri tad-*data*, jiksbu pubbliċità addizzjonali għall-proġetti u jagħmlu kuntatti importanti.

Ibgħat l-idea tiegħek sal-**31 ta’ Marzu**. Għal informazzjoni dettaljata, ara r-[regoli tal-kompetizzjoni](https://op.europa.eu/en/web/eudatathon%23rules).

L-EU Datathon 2022 hija organizzata mill-Uffiċċju tal-Pubblikazzjonijiet tal-Unjoni Ewropea u tikkontribwixxi għas-[Sena Ewropea taż-Żgħażagħ 2022](https://europa.eu/youth/year-of-youth_en) li fiha avvenimenti u attivitajiet iddedikati għaż-żgħażagħ mal-Ewropa kollha.

Biex issir taf aktar, żur is-[sit web tal-EU Datathon](https://op.europa.eu/en/web/eudatathon) u [[segwina fuq](https://twitter.com/EU_opendata) Twitter](https://twitter.com/EU_opendata), [Facebook](https://www.facebook.com/data.europa.eu) u

[LinkedIn](https://www.linkedin.com/company/publications-office-of-the-european-union), bil-hashtag #EUDatathon.